《偈颂二百零五首》
宋代·释正觉

心心智通，佛佛道同。
十方圆满，八面玲珑。
施时也三乘教备，坐处也一切法空。
应供而来有不受之受，度世而出得无功之功。
动而常静，用时弥冲。
处处不乖兮水中夜月，物物斯应兮华上春风。
因缘和合而生，生不可生生。
影生於形，响生於声。
森罗万像从峥嵘，虚空廓落无亏盈。
杳杳冥冥，灵灵明明。
是其中之精，非其外之情。
见本家旷古之佛，得自己广大之经。
湛兮若存无迹像，善恶不我相随行。
物物现成观自在，人人具足常不轻。